**Հ Ի Մ Ն Ա Վ Ո Ր ՈՒ Մ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՆՆՉԱԿԱՆ ԿՈՄԻՏԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ, «ԱՐԴԱՐԱԴԱՏՈՒԹՅԱՆ ԱԿԱԴԵՄԻԱՅԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ, «ՊԵՏԱԿԱՆ ՊԱՇՏՈՆՆԵՐ ԶԲԱՂԵՑՆՈՂ ԱՆՁԱՆՑ ՎԱՐՁԱՏՐՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՆԵՐԻ ՆԱԽԱԳԾԵՐԻ ԸՆԴՈՒՆՄԱՆ**

***1. Ընթացիկ իրավիճակը և իրավական ակտի ընդունման անհրաժեշտությունը.***

1. Հայաստանի Հանրապետության քննչական կոմիտեի (այսուհետ՝ Կոմիտե) գործունեության կազմակերպման կարգը սահմանվում է «Հայաստանի Հանրապետության քննչական կոմիտեի մասին» ՀՀ օրենքով (այսուհետ՝ Օրենք): Գործող Օրենքում բացակայում են Կոմիտեի` որպես պետական մարմնի հասկացությունը, խնդիրները, լիարժեք ներկայացված չեն Կոմիտեում ծառայության էությունը և հիմնական հասկացությունները: Կոմիտեի գործունեության և դրա արդյունքների նպատակաուղղվածությունը և արդյունավետությունը պայմանավորված է Կոմիտեին առաջադրված խնդիրներով, ծառայության առանձնահատկություններով: Այս առումով կարևոր է նաև համապատասխան հասկացությունների սահմանումը, ինչ նաև պարտադիր պահանջ է ցանկացած հարաբերություններ կարգավորող իրավական ակտի համար: Վերոնշյալ հնարավորություն կտա հստակ նախանշել Կոմիտեի լիազորություններից և ընդհանուր գործունեությունից բխող նպատակակետերը, հստակեցնել դրանց բովանդակությունը կազմող տարրերի էությունը քրեական քաղաքականության իրականացման համատեքստում:

2. Քննչական կոմիտեի ծառայողների թեկնածությունների ցուցակը համալրում է Կոմիտեի որակավորման հանձնաժողովը՝ գրավոր քննության միջոցով: Օրենքի 18-րդ հոդվածի 7-րդ մասի համաձայն՝ որակավորման հանձնաժողովը ստուգում է հայտատուի մասնագիտական պատրաստվածությունը, *գործնական ունակությունները*, ինչպես նաև նրա ներկայացրած փաստաթղթերի համապատասխանությունը օրենքով նախատեսված այլ պահանջներին: Դրական եզրակացություն ստացած հայտատուներն ընդգրկվում են  Կոմիտեի ծառայողների թեկնածությունների ցուցակում և ուսումնառության ծրագիր են անցնում արդարադատության ակադեմիայում:

Քննիչների ընտրության և կրթական գործընթացի վերաբերյալ ձևավորված պրակտիկան ի հայտ է բերել էական խնդիրներ դրանց արդյունավետության, նպատակայնության առումով: Քննիչների ընտրության ներկայիս եղանակը հնարավորություն չի տալիս օբյեկտիվորեն գնահատել նրանց մասնագիտական գիտելիքներն ու հմտությունները: Քննիչների թեկնածուների մասնագիտական պատրաստման դասընթացները, որպես կանոն, տեսական են և հնարավորություն չեն տալիս նրանց մոտ համապատասխան հմտություններ ձևավորվել: Անհրաժեշտ հմտություններ չունեցող նորանշանակ քննիչները, բնականաբար, չեն կարող ապահովել քննության պատշաճ որակ: Արդյունքում տեղի է ունենում մարդկային, ֆինանսական և այլ տեխնիկական ռեսուրսների ոչ արդյունավետ օգտագործում: Ուստի այս առումով, անհրաժեշտ է ներդնել քննիչների ընտրության եռափուլ համակարգ՝ փաստաթղթային ստուգում, մասնագիտական գիտելիքների գրավոր ստուգարք և գործնական ունակությունների բանավոր ստուգարք: Հարկավոր է նաև ներդնել մասնագիտական պատրաստման նոր՝ ավելի պրակտիկ համակարգ, այն է՝ կարճատև ուսուցում արդարադատության ակադեմիայում և փորձնակության ինստիտուտ Կոմիտեում (նմանատիպ մոտեցում կա Հոլանդիայում, Մեծ Բրիտանիայում, ԱՄՆ-ում):

3. Գաղտնիք չէ, որ քրեական գործերի քննության և հանցագործությունների բացահայտման դերում մեծ դեր ունեն դեպքի վայրի զննությունը և փորձաքննությունները: Քրեական գործերի ուսումնասիրությունը ցույց է տալիս, որ այս ոլորտները շատ խոցելի են և դրանց արդյունքները հավուր պատշաճի չեն օգտագործվում նախաքննության շրջանակներում: Հիմնական պատճառն այն է, որ քննիչներն օժտված չեն վերոնշյալ ոլորտներում հատուկ գիտելիքներով և հմտություններով: Դա բնական է, քանի որ քննիչը չի կարող միաժամանակ խորացված տիրապետել հետքերի հայտնաբերման կամ ամրագրման ժամանակակից տեխնիկաներին, փորձաքննությունների հնարավորություններին ու առանձնահատկություններին: Այս պատճառով դեպքի վայրի զննությամբ սակավաթիվ հետքեր են հայտնաբերվում և առգրավվում, նշանակվում են բազմաթիվ ինքնանպատակ փորձաքննություններ (ռեսուրսների ոչ նպատակային օգտագործում), փորձագետին առաջադրվում են շաբլոնային, ոչ նպատակային հարցեր:

Քննիչին միաժամանակ ծանրաբեռնելով կրիմինալիստիկական բնույթի գործողություններ կատարելու պարտականություններով՝ հնարավոր չէ դրական արդյունք ակնկալել: Քննության շրջանակներում անհրաժեշտ է թիմային մոտեցում, որի պարագայում յուրաքանչյուր մասնակից կիրականացնի առանձին (ավելի նեղ մասնագիտական) գործառույթներ, ինչն էլ պատճառ կհանդիսանա թե մարդկային, թե ֆինանսական, թե այլ տեխնիկական ռեսուրսների արդյունավետ օգտագործման համար՝ բարձրացնելով քննության որակը:

2015թ. մայիսի 4-8-ը ՏԱՅԵՔՍ գործիքի միջոցով իրականացվել է Կոմիտեի կարիքների գնահատման փորձագիտական առաքելություն, որի շրջանակներում ուսումնասիրվել են Կոմիտեի գործունեության երկու գործոններ՝ մարդկային (այդ թվում՝ կադրերի ընտրության, մասնագիտական պատրաստման և վերապատրաստման հարցեր) և կազմակերպա-իրավական (այդ թվում՝ քննության աջակցման հիմնահարցեր): Փորձագետների կողմից ներկայացվել են թվով 34 առաջարկություններ 7 ուղղություններով՝ Կոմիտեի կարգավիճակի, աշխատանքի, քննիչներին ներկայացվող պահանջների, նրանց ընտրության, մասնագիտական պատրաստման և վերապատրաստման, տեխնիկական հնարավորությունների և աշխատանքային պայմանների, միջնորդների ինստիտուտի, քննչական գործունեության, հասարակության կողմից հասանելիության վերաբերյալ, որոնց մի մասը[[1]](#footnote-2) ընդհանուր առմամբ հանգում է հետևյալին.

***Քննիչների ընտրությունը, մասնագիտական պատրաստումը, վերապատրաստումը, քննիչներին ներկայացվող պահանջները.***

Պետք է հաստատվի քննիչի պաշտոնին ներկայացվող նվազագույն գիտելիքների և հմտությունների ցանկ, որի հիման վրա պետք է իրականացվի նրանց ընտրությունը: Նշված գիտելիքների և հմտությունների զարգացմանը պետք է միտված լինի քննիչների վերապատրաստումը: Մասնագիտական պատրաստման ծրագիրը ենթակա է վերանայման թե բովանդակության և տևողության, թե դրա կազմման և հաստատման վրա Կոմիտեի ազդեցության տեսանկյունից: Այն պետք է միտված լինի նոր քննիչների մոտ համապատասխան հմտությունների ձևավորմանը՝ մասնագետների պատրաստման 70%/20%/10% բանաձևի հիման վրա, որի համաձայն մասնագետ դառնալու գործում 70% գիտելիքներ և հմտություններ ձեռք է բերվում սեփական փորձով և պրակտիկայի հիման վրա (պրակտիկ ուսուցում), 20%՝ ուրիշների փորձի փոխանակաման հաշվին (սոցիալական ուսուցում) և 10%՝ տեսական (ֆորմալ) դասընթացների արդյունքում: Վերանայման է ենթակա նաև մասնագիտական պատրաստման շրջանակներում անցկացվող փորձաշրջանը: Վերապատրաստվողը պետք է պրակտիկա անցնի ավելի իրատեսական պայմաններում, այսինքն՝ ունենա կոնկրետ իրավունքներ և պարտականություններ:

**Միջնորդների ինստիտուտ.** Քննչական կոմիտեն պետք է նախաձեռնի միջնորդների/հարակցող ծառայողների օգտագործումը՝ բարձրացնելու համար քննությունների և համգործակցության արդյունավետությունը գործընկերների հետ:

Միջնորդի/հարակցողի դերը լավ սահմանված է Մեծ Բրիտանիայում և Նիդերլանդներում դեպքի վայրի կառավարչի դերում: Նրա դերի առանցքային մասը փորձագիտական աջակցությունն է, փորձագիտական հիմնարկի հետ կապի ապահովումը: Միջնորդի/հարակցողի դերը կարող է դրսևորվել նաև օպերատիվ-հետախուզական ոլորտում, որտեղ այն կոչված է քննիչներին տրամադրելու մշակված տեղեկատվությունը: Միջնորդի/հարակցողին այս ոլորտում պետք է թույլատրվի ուսումնասիրել ամբողջ տեղեկատվությունը և կլինի կապող օղակ հետախուզության աշխատակցի և քննիչի միջև: Բոլոր դեպքերում, միջնորդը/հարակցողը պետք է լինի փորձառու անձնավորություն՝ տեխնիկական և գիտական մեթոդների իմացությամբ, փորձագիտական գիտելիքներով և լինի բանիմաց գործի քննության մեջ, որպեսզի կարողանա խորհուրդ տալ, ուղղորդել քննիչին: Անհնար է, որպեսզի մեկ քննիչը պատշաճ մակարդակով տիրապետի գիտելիքների և հմտությունների բոլոր ոլորտներում: Սա դարձնում է միջնորդների կամ հարակցող ծառայողների օգտագործումը ոչ միայն ֆինանսապես արդյունավետ և քննության առավել ռացիոնալ մեթոդ, բայց և նաև անհրաժեշտ:

Փորձագետների առաջարկությունների մեխանիզմները տեղում ուսումնասիրելու, ինչպես նաև դրանց իրագործման ուղղված միջոցառումների արդյունավետությունը բարձրացնելու նպատակով, 2015թ. նոյեմբերին ՏԱՅԵՔՍ գործիքի միջոցով Կոմիտեի պատվիրակությունը ճանաչողական այցով մեկնել է Միացյալ Թագավորության Բրայթոն քաղաք, իսկ 2016թ. ապրիլին՝ Հոլանդիա: Նշված միջոցառման շրջանակներում այցեր են իրականացվել ոստիկանության, դատախազության տարբեր ստորաբաժանումներ և ուսումնասիրվել է դրանց գործունեության բովանդակությունը, հնարավորությունները, առանձնահատկությունները: Ճանաչողական այցի շրջանակներում ուսումնասիրված փորձը վկայում էր այն մասին, որ այդ երկրներում կարևորվում էր հանցագործությունների քննության շրջանակներում թիմային մոտեցումը, այսինքն՝ դետեկտիվի (քննիչի), դեպքի վայրի մենեջերի (քննիչ-քրեագետ), ՕՀԳ արդյունքների պատասխանատուի համատեղ և համագործակցված աշխատանքը:

Այսպիսով, վերոնշյալ օրենսդրական բացերը, առկա հիմնախնդիրները, ինչպես նաև փորձագիտական առաքելության[[2]](#footnote-3) և ճանաչողական այցի արդյունքները հիմք են հանդիսացել համապատասխան օրենսդրական բարեփոխումներ առաջարկելու համար:

***2. Առաջարկվող կարգավորման բնույթը.***

Հաշվի առնելով վերոշարադրյալ հիմնախնդիրները, միջազգային չափանիշները, արտասահմանյան երկրների առաջավոր փորձը՝ անհրաժեշտ է կատարել օրենսդրական փոփոխություններ հետևյալ ուղղություններով.

1. Կոմիտեի խնդիրների, Կոմիտեում ծառայության էության և առանձնահատկությունների, ինչպես նաև հիմնական հասկացությունների ամրագրում Օրենքում, ինչը հնարավորություն կտա հստակ նախանշել Կոմիտեի գործունեության բովանդակությունը կազմող տարրերի էությունը:
2. Քննիչների ընտրության եռաստիճան համակարգի ներդրում, որը կբովանդակի փաստաթղթային ստուգում, մասնագիտական գիտելիքների ստուգում գրավոր քննության միջոցով (խնդիրների լուծում) և գործնական հմտությունների ստուգում բանավոր քննության միջոցով (հարցազրույց): Այս համակարգը քննիչների՝ առավել օբյեկտիվ ընտրություն կատարելու հնարավորություն կտա:
3. 70/20/10 սկզբունքի վրա հիմնված՝ քննիչների թեկնածությունների ցանկում ընդգրկված անձանց մասնագիտական պատրաստման նոր համակարգի սահմանում՝ նրանց համար նախատեսելով կարճաժամկետ մասնագիտական պատրաստում (տեսական ուսուցում) արդարադատության ակադեմիայում և ներդնել քննիչների փորձնակության (ստաժորության) ինստիտուտը որպես պրակտիկ ուսուցման եղանակ՝ 6 ամսից մինչև մեկ տարի ժամկետով:
4. Քրեական դատավարության օրենսգրքում, առանց քննչական խումբ ստեղծելու, քրեական վարույթի շրջանակում որոշ ապացույցներ ձեռք բերելու նպատակով այլ քննիչի վարույթին ներգրավվելու հնարավորության նախատեսում (ՀՀ քրեական դատավարության նոր օրենսգրքի նախագիծը նմանատիպ կարգավորումներ նախատեսում է): Մասնավորապես՝ դեպքի վայրի զննությանը մասնակցելու (կրիմինալիստիկական տակտիկա մշակելու, հետքեր հայտնաբերելու/ամրագրելու տեսանկյունից), փորձաքննություններ նշանակելու (համապատասխան փորձաքննության նպատահարմարության հարցը քննարկելու, փորձագետին առաջադրվող հարցադրումները վերհանելու), փորձագիտական հիմնարկների հետ որպես կապող օղակ հանդես գալու և փորձաքննության արդյունքներն իրացնելու համար քննիչ-քրեագետի ինստիտուտ ներդրում:

***3. Ակնկալվող արդյունքը.***

1. Կամրագրվի Կոմիտեի լիազորություններից ածանցվող գործունեության առկա բաղադրիչների ամբողջ շրջանակը, կպարզաբանվեն առանձին հասկացությունները և կշտկվեն Օրենքում առկա հակասական դրույթները, ինչը միտված կլինի քրեական քաղաքականության իրականացման համատեքստում՝ Կոմիտեի ողջ գործիքակազմի գործարկմանը:
2. Կներդրվի քննիչների ընտրության առավել գործուն համակարգ՝ միտված նրանց մասնագիտական գիտելիքների և գործնական հմտությունների օբյեկտիվ և արդյունավետ ստուգմանը:
3. Կներդրվի քննիչների թեկնածուների մասնագիտական պատրաստման (տեսական կարճատև ուսուցում և փորձնակություն) ավելի պրակտիկ և արդյունավետ՝ միջազգային չափորոշիչներին համապատասխան համակարգ, որի նպատակը մասնագիտորեն որակյալ, բավարար աշխատանքային հմտություններով օժտված կադրեր ունենալն է:
4. Կներդրվի քննիչ-քրեագետների ինստիտուտը, որը հնարավորության կստեղծի քրեական մինչդատական վարույթի ընթացքում առանցքային նշանակություն ունեցող քննչական գործողությունների կատարմանը ներգրավել նեղ մասնագիտացած քննիչների, որոնց աշխատանքը կապահովի հանցագործությունների բացահայտման մակարդակի, քննության որակի բարձրացումը, ինչպես նաև հանցավորության դեմ պայքարի միջոցների և ռեսուրսների օպտիմալ և նպատակային կիրառումը:

**ՀՀ քննչական կոմիտե**

1. Առաջարկությունների այն մասը, որը կազմակերպական բնույթ էր կրում արդեն իսկ կյանքի է կոչվել կամ դրա ընթացքում է (օրինակ՝ փորձաքննությունների առաջնահերթության կնիքները, հարցաքննության սենյակները, հեռահաղորդակցման հիմնարկների հետ համագործակցությունը և այլն): [↑](#footnote-ref-2)
2. Փորձագիտական զեկույցի ոչ պաշտոնական թարգմանությունը կցվում է: [↑](#footnote-ref-3)